钦定古今图书集成/方舆汇编/边裔典/第088卷 > 以西把尼亚
## 钦定古今图书集成/方舆汇编/边裔典/第088卷 > 以西把尼亚

欧逻巴之极西，曰“以西把尼亚”，周一万二千五百里，
世称“天下。”万国相连一处者，中国为冠，若分散于他
域者，以西把尼亚为冠。其地三面环海，一面临山。产
骏马五，金丝绵、细绒、白糖。国人好学，有共学二所，远
近学者聚焉。国中有二大名城：一曰色末利亚。近地
中海，为亚墨利加诸舶所聚，金银如土。奇物无数，多
阿利袜果。有一林，长五百里者，一名多勒多城，在山
巅运水甚难，巧者制一水器，盘水至城，不赖人力，其
器昼夜自能转动。又有浑天象，其大如屋，人入其中，
见各重天之运动，其度数皆与天合。境内有河，曰“寡
第亚纳”，伏流地中百馀里，穹窿若桥梁。其上为牧场，
畜牛羊无算。国中天主堂虽多，有一创建极美。在多
勒多城，金宝祭器数千，有精巧银殿高丈馀，阔丈许，
内复有小金殿，高数尺，其工费又多于本殿金银之
数。近来国王又造一大堂，高大奇巧无比，修道之士
环居。内有三十六祭台，中台左右有编箫二座，中各
有三十二层，每层百管，管各一音，合三千馀管。凡风
雨、波涛、呕吟、战斗与百鸟之声，皆可模仿。以西把尼
亚属国，大者二十馀，中下共百馀